ตามนัด! GULF กดปุ่มซีโอดี “GSRC” เฟส 4 กำลังผลิต 662.5 MW
GULF แจ้งเดินเครื่องเชิงพาณิชย์โรงไฟฟ้า GSRC หน่วยที่ 4 กำลังผลิต 662.5 MW เข้าระบบกฟผ. สัญญาระยะเวลา 25 ปี ตามกำหนดการ
GULF แจ้งเดินเครื่องเชิงพาณิชย์โรงไฟฟ้า GSRC หน่วยที่ 4 กำลังผลิต 662.5 MW เข้าระบบกฟผ. สัญญาระยะเวลา 25 ปี ตามกำหนดการ
3 ต.ค. 2565

บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF เปิดเผยว่า เมื่อวันที่ 1 ตุลาคม 2565 บริษัท กัลฟ์ เอสอาร์ซี จำกัด ซึ่งเป็นบริษัทย่อยของบริษัทฯ และเป็นผู้ดำเนินโครงการโรงไฟฟ้าเอกชนขนาดใหญ่ (Independent Power Producer: IPP) ได้แก่ โรงไฟฟ้า GSRC ได้เปิดดำเนินการเชิงพาณิชย์หน่วยผลิตที่ 4 ซึ่งเป็นหน่วยการผลิตสุดท้ายของโครงการ มีกำลังการผลิตติดตั้ง 662.5 เมกะวัตต์โดยจ่ายไฟฟ้าเข้าระบบของการไฟฟ้าฝ่ายผลิตแห่งประเทศไทย (กฟผ.) เป็นที่เรียบร้อยตามกำหนด (โดยหน่วยผลิตที่ 1-3 กำลังการผลิตติดตั้งรวม 1,987.5 เมกะวัตต์ เปิดดำเนินการเชิงพาณิชย์แล้วเมื่อวันที่ 31 มีนาคม 2564 วันที่ 1 ตุลาคม 2564 และวันที่ 31 มีนาคม 2565 ที่ผ่านมา ตามลำดับ
สำหรับโครงการโรงไฟฟ้า GSRC ตั้งอยู่ในนิคมอุตสาหกรรมดับบลิวเอชเอ อีสเทิร์นซีบอร์ด 1 อำเภอศรีราชา จังหวัดชลบุรี เป็นหนึ่งในโรงไฟฟ้า IPP ที่ใช้ก๊าซธรรมชาติเป็นเชื้อเพลิง ภายใต้บริษัท อินดิเพนเดนท์พาวเวอร์ดีเวลลอปเมนท์ จำกัด (IPD) ซึ่งดำเนินโครงการ IPP จำนวน 2 โครงการ กำลังการผลิตติดตั้งรวม 5,300 เมกะวัตต์ ได้แก่ โครงการโรงไฟฟ้า GSRC และ โครงการโรงไฟฟ้า กัลฟ์ พีดี (GPD) โดยมีขนาดกำลังการผลิตติดตั้งโครงการละ 2,650 เมกะวัตต์ (แบ่งเป็น 4 หน่วยผลิตหน่วยผลิตละ 662.5 เมกะวัตต์) และมีสัญญาซื้อขายไฟฟ้ากับ กฟผ. เป็นระยะเวลา 25 ปี
ทั้งนี้โครงการโรงไฟฟ้า GPD มีกำหนดเปิดดำเนินการเชิงพาณิชย์หน่วยที่ 1-4 ในเดือนมีนาคม 2566 ตุลาคม 2566 มีนาคม 2567 และตุลาคม 2567 ตามลำดับ